Anders Kronborg (S), 2025-04-10:
Altså, nu har jeg ikke studeret hr. Søren Krarups holdninger til homoseksualitet, så det vil jeg have svært ved at fordybe mig i, men vi kan tage en kop kaffe om det, og så kan jeg da læse op på det.
Men jeg kan sige, hvad Socialdemokratiets holdning er, og hvad min egen holdning er til det at være forelsket eller være gift med en af samme køn – det skal der være tolerance til i Danmark; det skal vi acceptere.
Det var jo også derfor, vi kaldte en til samtale i Indfødsretsudvalget, altså fordi der var nogle ytringer om, at man ikke ville anerkende eller respektere homoseksualitet, og at man tog afstand fra det.
Og jeg synes faktisk, at den tolerance er en dansk værdi, altså at vi skal anerkende forskellige seksuelle minoriteter.
Tak for det.
Med beslutningsforslaget, vi behandler i dag, foreslår Liberal Alliance at indføre en model, som kan bruges til at screene ansøgere til dansk indfødsret for antidemokratiske værdier.
Screeningen skal bruges som værktøj til at frembringe oplysninger, som Folketingets Indfødsretsudvalg kan bruge i vurderingen af, om ansøgerne skal tildeles dansk indfødsret.
I Socialdemokratiet mener vi, at vi skal gøre, hvad vi kan, for at sikre, at kommende statsborgere deler det danske samfunds grundlæggende værdier.
Vi skal stille høje krav til personer, der ønsker at blive danske statsborgere.
Det at få et dansk statsborgerskab, et dansk pas, er nemlig et meget stort privilegium og noget, man skal gøre sig fortjent til med flid og arbejdsløshed.
Det er, og det vil jeg gerne understrege, ikke en rettighed.
Vi har høje forventninger til det enkelte menneske, og det bunder i respekt.
For lave forventninger vidner om ligegyldighed og disrespekt over for mennesker.
Derfor er vi glade for, at der er blevet nedsat en ekspertgruppe, som har fået til opgave at undersøge, om man kan screene ansøgere til dansk statsborgerskab for antidemokratiske holdninger.
Det er også noget, vi har brugt tid på at drøfte og tilrettelægge i aftalekredsen.
Det er klart, at skal man lave en screeningsproces, er der enormt mange ting, der skal overvejes og grundigt analyseres: Er det kun de sociale medier, der skal screenes?
Hvor langt skal man tilbage i forhold til en screening?
Hvordan skal der screenes?
Socialdemokratiet bakkede jo fuldt og helt op om tre individuelle samtaler i 2024.
Det er vi i gang med at evaluere i Indfødsretsudvalget, og der er ingen tvivl om, at det skabte stor debat blandt Folketingets partier, men det var også utrolig tidskrævende for medlemmerne af Folketingets Indfødsretsudvalg.
Et af de dilemmaer, jeg synes der er i de samtaler efter at have afprøvet det i praksis, er, om Folketingets Indfødsretsudvalg skal til at udvide og holde samtaler med enormt mange af de her ansøgere.
Vi ved, at der er ca. 2.000 ansøgere på et lovforslag.
Så tror jeg, at det bliver meget svært for medlemmerne af Folketingets Indfødsretsudvalg at få tid til meget andet i forbindelse med deres arbejde.
Folketingets Indfødsretsudvalg har også for nylig været på en meget inspirerende studietur i USA, hvor der jo er en praksis med samtaler.
Som jeg forstod det i USA, bliver sådanne samtaler foretaget af embedsfolk.
Det var i hvert fald noget, jeg noterede mig på min blok kunne være et interessant element at kigge nærmere på.
Men det er meget vigtigt, når vi skal videre i det her, at vi får nogle grundige ekspertudsagn, og derfor er jeg glad for, at man vil kigge på, at det både er folk med juridisk kompetence, med it-kompetence og megen anden faglig ekspertise, der skal være i en sådan en ekspertgruppe.
I Socialdemokratiet er vi glade for, at ministeren har fortalt Folketinget, at en sådan ekspertgruppe er på trapperne.
Den bliver nedsat i år, og selvfølgelig skal arbejdet foregå med en vis hastighed, for det er meget væsentligt, og det fylder også i Folketingets Indfødsretsudvalg.
Når nu det arbejde i den seriøse aftalekreds er igangsat, kan vi ikke støtte forslaget fra Liberal Alliance.
Der er også nogle ting i forslagsstillernes begrundelse, som jeg ikke helt deler, f.eks. at en sådan ordning om screening ikke medfører væsentlige udgifter.
Det tror jeg sådan set ikke helt på.
Hvis vi skal til at screene 2.000 mennesker, tror jeg ikke på, at man bare kan opfinde en eller anden kunstig intelligens-maskine til at gøre det.
Det vil jeg i hvert fald gerne have nogle ekspertudsagn om kan lade sig gøre.
Jeg tror faktisk, at det er forbundet med en vis udgift, og om det er en udgift, det er værd at afsætte midler til, er jo noget, vi skal drøfte med hinanden.
Jeg vil bare sige, at i Socialdemokratiet er vi positivt indstillet over for at kigge på det her.
Ellers havde vi i aftalekredsen jo heller ikke ønsket at nedsætte en ekspertgruppe.
Vi havde heller ikke åbnet op for samtaler i Folketingets Indfødsretsudvalg eller stået på mål for det arbejde, hvis det ikke var noget, vi tog yderst seriøst.